Toksiline maskuliinsus

Toksilise maskuliinsuse (toxic masculinity) all mõeldakse mehelikke norme, tavasid ja käitumisviise, mis on kahjulikud nii meestele kui ka ühiskonnale.

Toksilist maskuliinsust iseloomustab teiste domineerimine, mis võib esineda ahnuse, tundetuse, vägivalla, seksismi ja muude sarnaste tegevuste ning iseloomujoontena. Mehelikud käitumisviisid, tavad ja normid, millel ei ole negatiivseid mõjusid, ei kuulu toksilise maskuliinsuse alla. Need on näiteks edukus karjääris ja spordis ning pere eest hoolitsemine.Kupers, T. (2005). Toxic Masculinity as a Barrier to Mental Health Treatment in Prison. Journal of Clinical Psychology, 61(6), 713–724.

Terminit kasutatakse psühholoogia valdkonnas.

 Kriitika 
Toksilist maskuliinsust kui ideed on kritiseeritud. Kriitika põhineb tihti valearusaamal, et maskuliinsus on üldiselt toksiline, ja terminit kasutatakse kogu mehelikkuse mahategemiseks. Termin viitab aga kindlale osale mehelikkusest, mis on kahjulik ehk toksiline. Kasulikud mehelikud iseloomujooned, nagu vaprus ja võime riske võtta, ei kuulu toksilise maskuliinsuse hulka.Vinopal, L. (18.01.2019). New Study Identifies Positive Masculine Norms in Boys and Men. Fatherly.

 Ülereageerimine 
2013. aastal avaldatud neljas uuringus vaadeldi mehelikkusega ülereageerimise teesi ning ilmnes, et kui mehed tajuvad, et nende mehelikkust ohustatakse, see seatakse kahtluse alla, siis kalduvad mehed üle reageerima.

Esimeses uuringus anti meestele ja naistele tagasisidet, vihjates, nagu oleks nad kas mehelikud või naiselikud. Kui naisi nimetati mehelikuks, ei ilmnenud mingit reaktsiooni, kui aga mehi kirjeldati naiselikuna, väljendasid nad suuremat toetust sõjale, homofoobseid hoiakuid ning soovi linnamaastur soetada.

Teises uuringus ilmutasid ohtu tajuvad mehed suuremat toetust dominantsetele hierarhiatele ja soovi ise sellises süsteemis kõrgemale tõusta.

Kolmas uuring koosnes suurest ning mitmekesisest valimist, milles mehed, kelle sõnul ühiskondlikud muutused ohustavad meeste staatust, väljendasid ühtlasi suuremat domineerimist ja sõda toetavaid hoiakuid ning uskusid meessoo ülemusse.

Neljandas uuringus ilmnes, et kõrgema testosterooni tasemega meestel oli tugevam reaktsioon maskuliinsuse ohustamisele kui madalama testosterooniga meestel.

Uuringu autorite sõnul näitavad tulemused, et säärane hormonaalsest tegurist mõjutatud maskuliinne ülereageerimine vormib poliitilisi ja kultuurilisi hoiakuid.

 Soorollid 
Toksiline maskuliinsus on tihedalt seotud soorollidega. Ühiskonnas üldiselt eeldatakse, et nii mehed kui naised vastaksid soorollidele. Mehed on traditsiooniliselt agressiivsed ja enesekindlad, töötavad juhtivatel ja füüsiliselt rasketel töökohtadel ning on peres rahateenijad. Mehi kritiseeritakse, kui nad ei vasta soorollile.Mayer, D. (8.10.2018). How Men Get Penalized for Straying from Masculine Norms. Harvard Business Review.

Juba madalast vanusest kasvatatakse lapsi soorollidele vastavalt. Tüdrukud võivad olla emotsionaalsed ja avatud, poisse õpetatakse olema vaprad ja tugevad ning neil keelatakse nutta. Kui mehed enda vajadusi ja tundeid pikka aega alla suruvad, et elada vastavalt soorollile, viib see vaimse tervise nõrgenemiseni.Rich, J. (21.03.2018). Strict Gender Roles Hurt Men, Too. Psychology today.

 Kahjulikkus 
Toksiline maskuliinsus on meeste seas seotud depressiooniga. Mehelikud tavad, nagu abi otsimisest keeldumine, mitme seksuaalse partneri omamine ja vägivaldsus, on seotud depressiooni tekkega.Iwamoto, D., Brady, J., Kaya, A., & Park, A. (2018). Masculinity and Depression: A Longitudinal Investigation of Multidimensional Masculine Norms Among College Men. American Journal of Men’s Health, 12(6), 1873–1881.

Toksilisel maskuliinsusel on halvad mõjud teraapia saamisel, kuna enda avamine teistele ja oma nõrkuste tunnistamine on vastuolus stereotüüpsete mehelikke väärtustega, nagu iseseisvus ja tundetus.

Toksilist maskuliinust nähakse ka massimõrvade põhjusena. Ajakirjanik James Hablin väidab, et maskuliinsus on kõige rohkem esinev massimõrvareid ühendav tunnusjoon. Suutmatus rahuldada ühiskonna eeldusi mehelikkusest tekitab viha, mida väljendatakse tihti vägivallaga teiste vastu.Hablin, J. (16.06.16). Toxic Masculinity and Murder. The Atlantic.

Soorollidest kinnipidamine põhjustab kahju keskkonnale. Keskkonnasäästlikke tegevusi, näiteks prügi sorteerimist, peetakse naiselikeks tegevusteks, mistõttu mehed ei taha sellistest tegevustest osa võtta, kartes näidata ennast feminiinsena.Thomson, D. (15.09.2019). Toxic masculinity and its threat to a caring society. openDemocracy.

 Toksiline maskuliinsus meedias 
2019. aasta kevadel avaldas raseerimistoodete ettevõte Gillette #MeToo liikumise eeskujul toksilise maskuliinsuse vastase kampaania. Reklaamikampaania käigus vahetati Gillette’i reklaamlause "The best a man can get" lausega "The best men can be". Reklaamile järgnes negatiivne vastukaja, kuna seda tõlgendati kui rünnakut mehelikkuse vastu.Topping, A., Lyons, K., & Weaver, M. (15.01.19). Gillette #MeToo razors ad on "toxic masculinity" gets praise – and abuse. The Guardian.

2019. aasta 13. jaanuaril avaldatud reklaamvideos kritiseerib Gillette toksilise maskuliinsuse vorme ja kutsub üles mehi olema paremad. Videos kritiseeritakse toksilise maskuliinsuse vorme. Need on kiusamine, seksuaalne ahistamine, naiste objektiviseerimine ja alavääristamine. Lühifilmi on YouTube’i platvormil vaadatud üle 30 miljoni korra.We Believe: The Best Men Can Be | Gillette (Short Film). (2019).

Kampaania raames tunnistab Gillette, et neil on võime kultuuri mõjutada ja nad tahavad reklaamida positiivseid maskuliinsuse aspekte. Alates kampaania algusest annetavad nad kolme aasta jooksul igal aastal üks miljon dollarit heategevuslikele organisatsioonidele, et edendada seda eesmärki.

 Vaata ka 

 Manosfäär
 Misogüünia
 Seksism

 Viited 

Kategooria:Sotsiaalpsühholoogia
Kategooria:Soosotsioloogia